b'\n_START_ARTICLE_\nAlkoholizmas\n_START_SECTION_\nAlkoholizmo atsiradimo prielaidos\n_START_PARAGRAPH_\n\xc5\xbdmogaus socialin\xc4\xaf ir psichologin\xc4\xaf vystym\xc4\x85 daugiausia lemia \xc5\xa1eimos, aplinkos, pa\xc5\xbe\xc4\xafstam\xc5\xb3 pavyzdys. Nuo pat vaikyst\xc4\x97s \xc5\xbemogus kuriasi savo gyvenimo model\xc4\xaf. Didel\xc4\x97 dalis t\xc4\x97v\xc5\xb3 gyvenimo b\xc5\xabdo atsiliepia at\xc5\xbealai. Taigi, dauguma alkoholik\xc5\xb3 prisimena, kad da\xc5\xbenai girtaujama b\xc5\xabdavo ir j\xc5\xb3 \xc5\xa1eimose, draug\xc5\xb3 tarpe._NEWLINE_Alkoholizmu suserga neb\xc5\xabtinai asocial\xc5\xabs \xc5\xbemon\xc4\x97s. Alkoholizmas gali i\xc5\xa1sivystyti bet kuriam \xc5\xbemogui, kuris da\xc5\xbenai naudoja svaigiuosius g\xc4\x97rimus (netgi lengvus kokteilius ir al\xc5\xb3). Priklausomyb\xc4\x97 alkoholiui vystosi pama\xc5\xbeu ir nepastebimai.\n_START_SECTION_\nGirtavimas ir alkoholizmas\n_START_PARAGRAPH_\nVisuomen\xc4\x97je labai populiaru daug gerian\xc4\x8dius \xc5\xbemones vadinti alkoholikais. Tai n\xc4\x97ra tikslu. Eiliniai girtaujantieji moka numal\xc5\xa1inti savo potrauk\xc4\xaf ir girtauja ne tokiais tempais, kaip alkoholikai._NEWLINE_Girtavimas yra labai neigiamas socialinis veiksnys nepilname\xc4\x8diams._NEWLINE_Girtaujantieji da\xc5\xbenai tampa alkoholikais, o mesti girtauti yra daug lengviau negu i\xc5\xa1sigydyti nuo alkoholizmo.\n_START_SECTION_\nAlkoholizmo gydymas\n_START_PARAGRAPH_\nLabai svarbu suprasti, kad alkoholizmas yra liga, tod\xc4\x97l, kaip ir kit\xc5\xb3 lig\xc5\xb3 atvejais, asmeniui reikia specialisto pagalbos. Tai sunki liga, tod\xc4\x97l sergantiems alkoholizmu negali pad\xc4\x97ti i\xc5\xa1gyti j\xc5\xb3 \xc5\xa1eimos nariai ar draugai. Specialistai, galintys \xc4\xafvertinti \xc5\xbemogaus problemas, tai psichiatrai, psichologai ir socialiniai darbuotojai._NEWLINE_Pasaulyje bene labiausiai pripa\xc5\xbeinta gydymo nuo alkoholizmo programa yra "Minesotos programa". Ji susideda i\xc5\xa1 psichoterapinio gydymo, dvylikos \xc5\xbeingsni\xc5\xb3 programos u\xc5\xbesi\xc4\x97mim\xc5\xb3, individualaus darbo su priklausomybi\xc5\xb3 konsultantais, susipa\xc5\xbeinimo su savipagalbos grupi\xc5\xb3 veikla, \xc4\xafsijungimo \xc4\xaf palaikomojo sveikimo grupes ir palaikomojo plano sudarymo. Programa trunka 28 dienas. Veikia tiek stacionaraus, tiek ambulatorinio gydymo tipo "Minesotos programa"._NEWLINE_Pirmas ir labai svarbus \xc5\xbeingsnis alkoholikui, norin\xc4\x8diam i\xc5\xa1sigydyti, yra tvirtas savo b\xc4\x97dos pripa\xc5\xbeinimas ir tvirtas pasiry\xc5\xbeimas daugiau nebegerti. Labai svarbi \xc5\xa1eimos, gimini\xc5\xb3, kit\xc5\xb3 artim\xc5\xb3j\xc5\xb3 pagalba ir palaikymas. Gydantis nuo alkoholizmo reikia prisiminti, kad negalima vartoti netgi nealkoholinio alaus._NEWLINE_Nebloga priemon\xc4\x97 alkoholikams yra \xc4\xafsira\xc5\xa1yti \xc4\xaf anonimini\xc5\xb3 alkoholik\xc5\xb3 centr\xc4\x85, kur pana\xc5\xa1aus likimo \xc5\xbemon\xc4\x97s dalijasi savo patirtimi. Taip pat galima kreiptis \xc4\xaf gydytoj\xc4\x85 narkolog\xc4\x85.\n_START_SECTION_\nAlkoholizmo prevencija\n_START_PARAGRAPH_\nNuo pat vaikyst\xc4\x97s reikia stengtis apsaugoti jaunuolius nuo neigiamos alkoholini\xc5\xb3 produkt\xc5\xb3 \xc4\xaftakos. Didel\xc4\x99 reik\xc5\xa1m\xc4\x99 turi \xc5\xa1eimos pokalbiai, visuomeniniai pavyzd\xc5\xbeiai. Mokyklose supa\xc5\xbeindinama su alkoholio \xc5\xbeala, jo neigiamais aspektais._NEWLINE_Reikia nepamir\xc5\xa1ti, kad paauglyst\xc4\x97je prad\xc4\x97ti naudoti alkoholiniai g\xc4\x97rimai sutrikdo normal\xc5\xb3 vaiko augim\xc4\x85, vystim\xc4\x85si. Kuo anks\xc4\x8diau pradedama naudoti alkoholinius g\xc4\x97rimus, tuo didesn\xc4\x97 \xc5\xbeala padaroma organizmui, tuo tiesesnis kelias \xc4\xaf alkoholizm\xc4\x85.'